辨道歌
作者：蘇軾
朝代：宋

paragraphs: 北方正氣名袪邪，東郊西應歸中華。
離南爲室坎爲家，先凝白雪生黄芽。
黄河流駕紫河車，水精池産紅蓮花。
赤龍騰霄驚盤蛇，姹女含笑嬰兒呀。
十二樓瞰靈泉䨟，華池玉液陰交加。
子馳午前無停差，三田聚寶真生涯。
龜精鳳髓填谽谺，天地駭有鬼神嗟。
一丹休別內外砂，長修久餌須升遐。
腸中澄結無餘柤，俗骨變換顔如葩。
哀哉世人爭齒牙，指僞爲真正爲哇。
輕肥甘美形驕奢，譎詭詐妄言矜誇。
遊鱼在網兔在罝，一氣頓盡猶嘔啞。
餘生所託誠棲槎，九原枯髀如亂麻。
胡不斷衆如鏌鋣，空與利名交撐拏。
胡不騰踏如文騧，可惜貪愛相漫洿。
真心道意非不嘉，餐金閑暇非虛譁。
何須橫議相疵瘕，衆口並發鳴羣鴉。
安知聚散同魚蝦，自纏如繭居如蝸。
日懷嗔喜甘籠笯，其去死地猶獵豭。
吾恨爾見有所遮，海波或至驚井蛙。
烏輪即晚蟾影斜，吾時俱睹超雲霞。